b'\n_START_ARTICLE_\nHitin\n_START_PARAGRAPH_\nHit\xc3\xadn je dolgoveri\xc5\xbeen polisaharid, polimer beta-glukoze z empiri\xc4\x8dno formulo (C\xe2\x82\x88H\xe2\x82\x81\xe2\x82\x83O\xe2\x82\x85N)\xe2\x82\x99. Zgrajen je iz enot N-acetilglukozamina (natan\xc4\x8dnej\xc5\xa1e ime N-acetil-D-glukoza-2-amin), ki so med seboj povezane z vezmi \xce\xb2-1,4. Po zgradbi so zelo podobne glukoznim enotam, ki tvorijo celulozo, razlika je le v tem, da imajo acetilamin namesto ene hidroksilne skupine. To omogo\xc4\x8da tvorjenje vodikovih vezi med verigami, kar daje strukturi trdnost._NEWLINE_Je prozorna, upogljiva in mehansko odporna snov, ena od glavnih sestavin celi\xc4\x8dne stene gliv in skeleta \xc4\x8dlenono\xc5\xbecev. Kot sestavina \xc5\xbeivalskega skeleta oz. celi\xc4\x8dnih sten gliv je hitin vklju\xc4\x8den v beljakovinski matriks, ki lahko modificira njegove lastnosti. Najo\xc4\x8ditnej\xc5\xa1a modifikacija je inkrustiranje s kalcijevim karbonatom, rezultat \xc4\x8desar je trdnej\xc5\xa1a in manj pro\xc5\xbena struktura, npr.\xc2\xa0\xc2\xbboklep\xc2\xab\xc2\xa0hro\xc5\xa1\xc4\x8dev ter drugih odraslih \xc5\xbeu\xc5\xbeelk (v primerjavi z mehko\xc2\xa0\xc2\xbbko\xc5\xbeo\xc2\xab\xc2\xa0gosenic, ki jo sestavlja nemodificiran hitin). Tudi barva \xc5\xbeu\xc5\xbeelk je rezultat prisotnosti drugih snovi v hitinastem skeletu. Osnovno barvo lahko opazujemo le pri nepigmentiranih jamskih \xc5\xbeu\xc5\xbeelkah, npr. drobnovratniku._NEWLINE_Hitin razgrajujejo encimi hitinaze, ki jih izlo\xc4\x8dajo nekatere bakterije, glive in rastline.'